મુખ્યમંત્રી આનંદીબહેન પટેલના નિકટવર્તી સૂત્રોએ એવો દાવો કર્યો છે કે, ઊનાના સમઢિયાળા ગામે દલિતો ઉપર પાશવી અત્યાચારનો મુદ્દો રાજ્યસભામાં બહુજન સમાજ પાર્ટીના સુપ્રીમો માયાવતી દ્વારા ઉઠાવવાના પગલે સોમવારે એ બનાવ મીડિયામાં ગાજ્યો, પણ હકીકતમાં તો ૧૧મી જુલાઈએ ઘટના ઘટી એનાં બીજા જ દિવસથી તંત્રએ પગલાં લેવાનું શરૂ કરી દીધું હતું. સરકાર તરફથી એકશનનો ઘટનાક્રમ જણાવતા આ સૂત્રોએ દાવો કર્યો હતો કે, ૧૨મીથી ૧૭મી જુલાઈ સુધીના ૬ દિવસ દરમિયાન ગીર સોમનાથનું પ્રતિનિધિત્વ કરતા રાજ્યમંત્રી જશા બારડ સહિત સંસદસભ્ય સ્થાનિક ધારાસભ્ય, કલેક્ટર, ડીએસપી દ્વારા ઘટના સ્થળે જઈ પીડિતોની મુલાકાત લેવાઈ હતી, ઊનામાં તથા જૂનાગઢમાં સરકારી હોસ્પિટલમાં સારવાર લઈ રહેલા ૭ દલિત અસરગ્રસ્તો માટે જરૂરી પ્રબંધ ગોઠવાયો હતો, તેમને પ્રત્યેકને ચાર લાખની સહાય પૈકી એક લાખ રૂપિયા વળતર પેટે ચૂકવાયા હતા, ઈજાગ્રસ્તોને પ્રતિદિન રૂ.૫૦૦ લેખે કેશડોલ્સ ચૂકવવાની શરૂઆત થઈ હતી. જોકે આ સૂત્રોએ નિખાલસપણે કબૂલ્યું હતું કે, સ્થાનિક પોલીસે આ બનાવ નિષ્કાળજી દાખવી હતી.